તો ભઈ, વેફરપાતળા પ્લૉટ પરથી બનેલી ‘સુઈ ધાગા’…માં વાર્તા જેવું ખાસ કંઈ નથીઃ મમતા (અનુષ્કા શર્મા) અને મૌજી (વરુણ ધવન) દિલ્હી નજીક ગાઝિયાબાદમાં નીચલા મધ્યમવર્ગનાં દંપતી છે. મૌજી કુશળ દરજી છે, પણ આજકાલ કપડાં કોણ સીવડાવે છે એટલે એ સીવવાનાં મશીન વેચતી દુકાનમાં નોકરી કરે છે. મમતા ગૃહિણી છે. મૌજીનાં પિતા (રઘુવીર યાદવ) જસ્ટ નિવૃત્ત થયા છે. મહિને સાતેક હજારના પગારવાળી નોકરીમાં ટકી રહેવા મૌજી જાહેરમાં હાસ્યાસ્પદ બનવા પણ તૈયાર છે એ વાત મમતાને ખટકે છે. એનું કહે છેઃ “તમારી પાસે દરજીકામનો આટલો સરસ હુન્નર છે તો આપણી પોતાની ટેલરની દુકાન કરીએ, પોતાનો બિઝનેસ કરીએ.” અને શરૂ થાય છે આત્મનિર્ભર બનવાનો સંઘર્ષ.